આથી જાહેર જનતાને જાણવાજોગ રદિયો આપવામાં આવે છે કે ગુજરાતના કોઇ ધારાસભ્યો સાથે અમો દલા તરવાડીનું નામ જોડવું નહીં, તેમને અમો દલા તરવાડીના મિત્રો, વંશજો કે અનુયાયીઓ તરીકે ઓળખાવવા નહીં. તેઓ પોતાના પગારભથ્થાંમાં વધારો કરાવી લે કે પોતાના માટે મનફાવતી સગવડો મેળવી લે તેને અમારી રીંગણા ઉઠાવવાની ઘટના સાથે સાંકળવી પણ નહીં. રીંગણા ઉઠાવવાનું કામ અમે એક પ્રાઇવેટ પર્સન તરીકે અમારા પોતાના અંગત હેતુ સર કરીએ છીએ. રીંગણા ઉઠાવીને અમારે નાત જમાડવાની છે કે કોઇ જાહેર ભંડારા માટે ભડથું બનાવવાનું છે એવો દાવો અમે ક્યારેય કર્યો નથી. ધારાસભ્યો જે કોઇ પગારવધારો જાતે ને જાતે મેળવી લે છે તે તો જાહેર સેવા કરવાના હેતુથી મેળવી લેતા હોવાનો તેમનો દાવો છે. આ ધારાસભ્યોનો તો એવો પણ દાવો છે કે તેઓને મોંઘવારી નડે છે એટલા ખાતર તેઓ જાતે પોતે પોતાનો પગારવધારો મંજૂર કરાવી લે છે. જ્યારે અમો દલા તરવાડી દ્વારા રીંગણા ઉઠાવી જવાના કિસ્સામાં અમે જાહેર હેતુ નહીં પરંતુ અમારાં ભટ્ટાણીના ચટાકાને સંતોષવાના બહુ જ ખાનગી સાંસારિક હેતુસર જ રીંગણા ઉઠાવીએ છીએ. વળી અમને કોઇ મોંઘવારી નડતી હોવાથી રીંગણા ઉઠાવીએ છીએ તેવું પણ નથી. અમારે ઘેર પણ ધનધાન્યના ને શાકભાજીના ભંડાર છે. પરંતુ, વશરામ ભૂવાની વાડીના રીંગણાનો સ્વાદ જ અમારાં ભટ્ટાણીને દાઢે વળગ્યો હોવાથી અમે તેની વાડીએથી રીંગણા ઉઠાવીએ છીએ. અમો આ વાડીને લોકશાહીનાં મંદિર તરીકે કે પ્રજાની સેવાના મંચ તરીકે કે પછી પ્રજાના પ્રશ્નોની રજૂઆત માટે કે સરકારની પીઠ થાબડવા કે પછી સરકારનો કાન આમળવાનાં એક સ્થાન તરીકે જોતા જ નથી.